Document ID: /fineweb-2-swissfilter-quality_10-filterrobots/filtered/02818.jsonl.gz/196

U subotu, 29. rujna 2018. u Einsiedelnu je organiziran 42. Rumeni list.
Program je počeo prigodnim predavanjem u samostanskoj dvorani koja je bila popunjena do posljednjeg mjesta. Na temu: „Neka mi bude po tvojoj riječi“ govorio je fra Ivan Matić, voditelj kuće Tabor u Samoboru u kojoj se organiziraju različiti seminari i duhovne obnove. Fra Ivan je dugo bio asistent Franjevačke mladeži u Hrvatskoj. Trinaest je pak godina bio asistent na razini čitavog franjevačkog reda. Aktivan je u medijima - na Laudato televiziji, te kao kantautor duhovnih pjesama. Posvijestio je mladima da se kao bića ostvarujemo i smisao života nalazimo tek kad kao i Marija kažemo Bogu svoj bezuvjetni Da.
Nakon mise bila je prigoda za sakrament pomirenja, a onda su se mladi zaputili na pobožnost križnog puta uz einsiedelnsku Kalvariju. Pozdravnu riječ na početku euharistijskog slavlja u ime misija uputio je fra Branko Radoš, nacionalni koordinator, te u ime svetišta P. Lorenz. Sviranjem i pjevanjem misu su animirali mladi pod vodstvom misijske suradnice Jasne Jegić kojoj je fra Branko zahvalio za dvogodišnju suradnju. Jasna se naime vraća u Zagreb. Pozdravio je i novog misionara u Zürichu, fra Antonija Šakotu.
Uz mlade iz Švicarske, na hodočašću je sudjelovalo i 50 mladih iz Ludwigshafena u Njemačkoj s njihovim voditeljem fra Slavkom Antunovićem. U molitvenom dijelu našu su Misiju zastupali Anamarija Šuman i Katarina Čuljak.
Nakon molitvenog dijela druženje je nastavljeno uz večeru i glazbeni nastup sastava Mirakul iz Züricha.